अजमेर। थानों से मंथली वसूली के मामले में आरोपी निलंबित एएसपी लोकेश सोनवाल से तफ्तीश में एंटी करप्शन ब्यूरो को कोई नए तथ्य हासिल नहीं हो पाए। सोनवाल ने ब्यूरो अफसरों के हर सवाल का जवाब ना में ही दिया। सोनवाल ने इससे अलग अगर कुछ कहा भी तो यही कि उसने जो कुछ किया अपने उच्चाधिकारियों के निर्देश पर किया।
पांच दिन रिमांड के दौरान एसीबी के अफसर लगातार सोनवाल से मंथली वसूली को लेकर नए तथ्य हासिल करने के लिए पूछताछ करते रहे लेकिन उन्हें नाकामी ही हाथ लगी। अब ब्यूरो को प्रकरण में आरोपी तत्कालीन दस थाना प्रभारियों के खिलाफ मुकदमा चलाने के लिए अभियोजन स्वीकृति मिलने का इंतजार है।
इसके बाद ही मामले की तफ्तीश आगे बढ़ पाएगी। उधर रिमांड अवधि समाप्त होने पर एसीबी ने मंगलवार को आरोपी सोनवाल को भ्रष्टाचार मामलात की विशेष अदालत में पेश किया, जहां से उसे 13 जून तक न्यायिक अभिरक्षा में जेल भेज दिया है।
पुलिस मुख्यालय में अटकी है स्वीकृति
मामले में जांच अधिकारी एसीबी के एडिशनल एसपी अर्जुनसिंह राजपुरोहित के अनुसार सोनवाल ने जांच में सहयोग नहीं किया। अब तफ्तीश आगे बढ़ाने के लिए आरोपी तत्कालीन थाना प्रभारियों से पूछताछ जरूरी है, लेकिन इनकी अभियोजन स्वीकृति पुलिस मुख्यालय ने जारी नहीं की है। इसके चलते जांच पर असर पड़ रहा है। गौरतलब है कि एसीबी ने मंथली राशि व हिसाब की पर्चियों सहित दलाल रामदेव ठठेरा को तत्कालीन एसपी राजेश मीणा के साथ उनके सरकारी निवास पर रंगे हाथ पकड़ा था। एसीबी की चार्जशीट के अनुसार मंथली वसूली नेटवर्क में जिले के थाना प्रभारियों की भी शामिल थे। एसीबी ने तत्कालीन थानों के प्रभारी सीआई प्रमोद स्वामी, खान मोहम्मद, रविन्द्र यादव, जयपाल, हनुमान सिंह, कुशाल सिंह चौरड़िया, बंशीलाल, गोपाल राम, सुनील विश्नोई, संजय शर्मा और अशोक बिश्नोई को आरोपी करार देते हुए 6 फरवरी 2013 को पुलिस मुख्यालय से इनकी अभियोजन स्वीकृति मांगी थी। इनमें से संजय शर्मा और अशोक विश्नोई की अभियोजन स्वीकृति जारी हुई। लेकिन अन्य पुलिस अफसरों के बारे में डीजी हरीश मीणा ने कोई निर्णय नहीं किया है। इस स्थिति के चलते जांच आगे बढ़ाने में एसीबी को परेशानी का सामना करना पड़ रहा है।
मंजूरी में विलंब से जांच प्रभावित: अधिकारियों का मानना है कि आरोपी थाना प्रभारियों से पूछताछ में कई तथ्य सामने आ सकते हैं। इनमें कुशाल चौरड़िया, बंशीलाल, गोपाल राम वर्मा, संजय शर्मा व अशोक विश्नोई के खिलाफ तो दलाल ठठेरा से लंबी बातचीत के ऑडियो टेप हैं। इनके खिलाफ कई पुख्ता सबूत हैं, लेकिन पुलिस मुख्यालय से अभियोजन स्वीकृति नहीं मिलने से कार्रवाई नहीं हो पा रही है। हालांकि संजय और अशोक विश्नोई के खिलाफ वारंट के बाद अब संपत्ति कुर्की की कार्रवाई की जा रही है।
hin_Deva hin_Deva hin_Deva awa_Deva hin_Deva hin_Deva